Politiet jagter to gerningsmænd, efter en ekspedient er blevet angrebet med syre under et røveri

Ved du noget? Tip os på 1224@eb.dk eller sms/mms på 1224 (alm. takst)

En ekspedient i et Kiwi-supermarked på Amagerbrogade er torsdag aften blevet angrebet med syre. Det oplyser Københavns Politi til Ekstra Bladet.

Syre-angrebet skete, da to ukendte gerningsmænd begik røveri mod butikken.

- Cirka klokken 18 bliver der trykket på overfaldsalarmen. Da vi kommer frem, er der blevet kastet en slags syre mod en mandlig ekspedient. Han er blevet ramt i ansigtet, på halsen og andre steder på kroppen, fortæller vagthavende ved Københavns Politi, Morten Smith.

Ekspedienten er efterfølgende blevet kørt på skadestuen. Politiet kender ikke hans tilstand.

- Det er en voldsom adfærd, og det er selvfølgelig noget, vi tager meget seriøst, siger Morten Smith.

Flygtede til fods

Der var både kunder og personale i butikken, da to ukendte gerningsmænd slog til mod forretningen.

- Vi arbejder stadig på signalementer af de to. Vi har flere ting, vi skal have kortlagt på gerningsstedet, fortæller vagtchefen.

Gerningsmændene fik udleveret et endnu ukendt pengebeløb og flygtede efterfølgende til fods.

Politiets teknikere arbejder stadig på stedet.

Opdateres...